Broj: 711-I-1299-P-235/18-02-8

Zagreb, 13. rujna 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 10. stavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Borisa Grigića, pomoćnika ministrice vanjskih i europskih poslova,** na 22. sjednici, održanoj 13. rujna 2018.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Borisa Grigića, pomoćnika ministrice vanjskih i europskih poslova, neće se pokrenuti, s obzirom da prikupljeni podaci i dokumentacija ne upućuju na moguće povredu članka 10., u vezi s člancima 8. i 9. ZSSI-a, a koja bi proizlazila iz propusta dužnosnika da po pisanom pozivu Povjerenstva u danom roku podnese izvješće o imovinskom stanju povodom stupanja na navedenu dužnost.**

Obrazloženje

Člankom 3. stavkom 1. podstavkom 26. ZSSI-a propisano je da su pomoćnici ministara dužnosnici u smislu ZSSI-a, stoga je i Boris Grigić povodom obnašanja dužnosti pomoćnika ministrice vanjskih i europskih poslova obvezan postupati sukladno odredbama toga Zakona.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Povjerenstvu je 29. lipnja 2018.g. podnesena anonimna prijava mogućeg sukoba interesa podnesena protiv dužnosnika Borisa Grigića, koja je zaprimljena pod brojem: 711-U-2035-P-235/18-01-5. U prijavi se u bitnome navodi da dužnosnik Boris Grigić nije u zakonom propisanom roku podnio izvješće o imovinskom stanju povodom stupanja na dužnost pomoćnika ministrice vanjskih i europskih poslova.

Člankom 8. stavkom 1. ZSSI-a propisano je da su dužnosnici obvezni u roku do 30 dana od dana stupanja na dužnost podnijeti Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 10. stavkom 1. ZSSI-a propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a pisanim putem zatražiti od dužnosnika ispunjenje njegove obveze. Sukladno stavku 2. istog članka, rok za ispunjenje naveden obveze ne može biti duži od 15 dana od primitka pisanog zahtjeva. Sukladno stavku 3. istog članka, ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Uvidom u rješenje Vlade Republike Hrvatske o imenovanju pomoćnika ministrice vanjskih i europskih poslova od 7. rujna 2017.g. utvrđeno je da je istim Boris Grigić imenovan na navedenu dužnost.

Povjerenstvo je radi stjecanja saznanja o mogućoj povredi odredbi ZSSI-a izvršilo uvid u registar izvješća o imovinskom stanju koji ovo tijelo vodi te utvrdilo da dužnosnik Boris Grigić nije podnio izvješće o imovinskom stanju u roku od 30 dana od dana stupanja na dužnost pomoćnika ministrice vanjskih i europskih poslova. Povjerenstvo je stoga, sukladno članku 10. stavku 1. ZSSI-a, zaključkom broj: 711-I-907-IK-211/18-01-9 od 2. srpnja 2018.g. pisanim putem pozvalo dužnosnika da u roku od 15 dana od dana primitka zaključka ispuni navedenu obvezu. Uvidom u zaprimljenu povratnicu, Povjerenstvo je utvrdilo da je navedeni zaključak dužnosnik zaprimio 4. srpnja 2018.g.

Dužnosnik je potom 24. srpnja 2018.g. podnio Povjerenstvu izvješće o imovinskom stanju povodom stupanja na dužnost pomoćnika ministrice vanjskih i europskih poslova.

Iako dužnosnik izvješće o imovinskom stanju nije podnio u roku od 15 dana, kako mu je naloženo gore navedenim zaključkom od 2. srpnja 2018.g., već u roku od 20 dana, Povjerenstvo smatra da navedeno prekoračenje roka od 5 dana nije od značaja te da je podnošenjem izvješća o imovinskom stanju ispunjena svrha koja se slanjem pisanog poziva dužnosniku, sukladno članku 10. stavku 1. ZSSI-a, htjela postići. Povjerenstvo stoga pokretanje postupka protiv dužnosnika Borisa Grigića nije smatralo svrsishodnim.

Slijedom navedenoga, Povjerenstvo je donijelo odluku kao u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Boris Grigić, elektronička dostava
2. Objava na internetskoj stranici Povjerenstva
3. Pismohrana